״משקפיים ורודים״ – מבט של אופטימיות / אוצרת התערוכה תמי סינר

אנו חיים בתקופה קשה. המציאות בישראל מטלטלת, מדאיגה ורצופה חוסר ודאות. נדמה שכל פינה ביום יום שלנו מוקפת חדשות קודרות ומסכים עמוסים בעדכונים, שאי אפשר להכיל. דווקא מתוך הרעש הזה עולה הצורך האנושי הבסיסי ביותר לרגע של שקט, לקרן אור ולתקווה.

התערוכה ״משקפיים ורודים״ נולדה מתוך הצורך הזה. היא מזמינה את המבקר להניח לרגע את החדשות בצד, להרפות מהחרדה ולחזור לעולם פשוט יותר, תמים יותר, שבו הטוב שבו מנצח, אנשים עוזרים זה לזה, ויש סוף טוב גם אם הוא מגיע אחרי דרך עקלקלה. עולם שבו לפעמים די בציור, צבע, או מבט של ילד – כדי להזכיר את היופי, התום - האפשרות האחרת.

בספרות הילדים הישראלית אפשר למצוא אינספור דמויות שמרכיבות "משקפיים ורודים" – לא כעיוורון, אלא כבחירה. למשל ב"מיץ פטל" (חיה שנהב) שכולנו מכירים, שני חברים יוצאים לפגוש את הבלתי-נודע – עם לב פתוח וציפייה לסקרנות ולחיבור ללא לחשדנות.
וב"אליעזר והגזר" (לוין קיפניס), כולנו נזכרים שוב בכוחה של סולידריות פשוטה – זו שבה כל אחד, גם הקטן ביותר, מושך יחד, כדי לשנות מציאות.

בסיפורים הללו – וגם באיורים, בשירים ובמשחקים – יש תזכורת למה שנדמה ששכחנו: שלפעמים, כדי לשרוד את העולם – צריך להרכיב את אותם "משקפיים ורודים". לא כדי לטשטש את הקושי, אלא כדי למצוא בו פתח של אור.

בין אם אנחנו ילדים ובין אם אנחנו כבר מזמן לא – המשקפיים הוורודים הם לא פריבילגיה. הם הישרדות רגשית. חמלה. בחירה באנושיות. והתערוכה הזו – היא ההזמנה להרכיב אותם מחדש.

אצל רובנו, המבוגרים, תקופת הילדות מלווה בזיכרונות נעימים, ריחות מיוחדים, טעמים ומראות הגורמים לנו לרצות לחזור אל מחוזות ילדותנו. אבל כשאנחנו בוחנים את הילדות מזווית של מבוגרים, קשה מאוד ליצור איורים הנקיים מהשפעות המציאות.

נראה כי בתערוכה זו המאיירים התעלו על עצמם והצליחו לזקק מבט, שהוא גם אישי וגם אוניברסלי, גם תמים וגם חכם, ובעיקר – מלא באור.

תודה גדולה מכל הלב לכל 27 המאיירים והמאיירות המופלאים, שתרמו מזמנם, מליבם ומכישרונם כדי ליצור תערוכה שנותנת לכולנו רגע של נשימה והשראה.

תודות רבות גם לגברת רונית וינטראוב סגנית ראש העיר והממונה על אגף תרבות נוער ופנאי בעיריית רעננה, על היוזמה של התערוכה ועל הכנסת האורחים הנהדרת והלבביות הרבה, שאפשרה לתערוכה לפרוח ב״בית יד לבנים״ שברעננה.

תודה מיוחדת למנהל התאגדות המאיירים בישראל, מר יודי מרטון, על ההשקעה הרבה על בתערוכה זו ועל האופטימיות התמידית שלו.

יבורכו כל העושים במלאכה על התרומה, על האהבה ועל האמונה בכוחה של האמנות לשנות מציאות.